Keywords

Summary



Keywords

1. Vide – Atkritumi – Direktīva 75/442 – Atkritumu jēdziens

(Padomes Direktīvas 75/442, ko groza Direktīva 91/156, 1. panta a) punkts un 2. panta 1. punkta b) apakšpunkta iv) daļa)

2. Vide – Atkritumi – Direktīva 75/442 – Piemērošanas joma

(Padomes Direktīvas 75/442, ko groza Direktīva 91/156, 2. panta 1. punkta b) apakšpunkts, 4., 8. un 15. pants un Direktīva 91/271)

3. Vide – Komunālo notekūdeņu attīrīšana – Direktīva 91/271 – Piemērošanas joma

(Padomes Direktīvas 75/442, ko groza Direktīva 91/156, 2. panta 2. punkts un Direktīva 91/271)

Summary

1. Notekūdeņi, kas izplūst no attīrīšanas iekārtu tīkla, ko lieto notekūdeņu attīrīšanas valsts uzņēmums, piemērojot Direktīvu 91/271 par komunālo notekūdeņu attīrīšanu un tās transponēšanai pieņemtos tiesību aktus, ir atkritumi Direktīvas 75/442 par atkritumiem, ko groza Direktīva 91/156, nozīmē.

Faktiski no Direktīvas 75/442 2. panta 1. punkta b) apakšpunkta iv) daļas izriet, ka Kopienas likumdevējs ir vēlējies tieši atzīt notekūdeņus par “atkritumiem” šīs direktīvas izpratnē, paredzot, ka uz šiem atkritumiem noteiktos apstākļos tā var neattiekties un tādējādi uz tiem arī neattiecas ar to ieviestais vispārējais atkritumu tiesiskais regulējums.

Tādējādi apstāklis, ka notekūdeņi izplūst no attīrīšanas iekārtām, nekādi neietekmē to, ka tie ir “atkritumi” minētās direktīvas izpratnē. Notekūdeņu izplūde ārpus attīrīšanas iekārtām ir fakts, kura rezultātā [notekūdeņu] attīrīšanas uzņēmums, kas ir to turētājs, no tiem “atbrīvojas”. Tas, ka noplūde ir notikusi nejauši, nav pamats, lai izdarītu citu secinājumu.

(sal. ar 26., 28. un 29. punktu un rezolutīvās daļas 1) punktu)

2. Ar Direktīvas 75/442 par atkritumiem, ko groza Direktīva 91/156, 2. panta 1. punkta b) apakšpunkta iv) daļu no tās piemērošanas jomas ir izslēgti notekūdeņi, izņemot šķidros atkritumus, ar nosacījumu, ka uz šiem notekūdeņiem tomēr attiecas “citi normatīvie akti”. Šie vārdi tikpat labi var nozīmēt arī valsts tiesību aktus. Tomēr, lai attiecīgās Kopienu tiesības vai valsts tiesisko regulējumu atzītu par “citiem normatīvajiem aktiem”, tajos ir jābūt ietvertiem precīziem noteikumiem par atkritumu apsaimniekošanu un jānodrošina vismaz no šīs direktīvas – īpaši tās 4., 8. un 15. panta – izrietošam aizsardzības līmenim līdzvērtīga aizsardzība.

Ar Direktīvu 91/271 par komunālo notekūdeņu attīrīšanu šāds aizsardzības līmenis netiek nodrošināts. Tādēļ tā nav uzskatāma par “citiem normatīvajiem aktiem” Direktīvas 75/442 2. panta 1. punkta b) apakšpunkta izpratnē. Iesniedzējtiesai saskaņā ar iepriekš definētajiem kritērijiem ir jāpārbauda, vai valsts tiesību aktus var uzskatīt par “citiem normatīvajiem aktiem” minētā panta izpratnē. Tas tā ir tad, ja valsts tiesību aktos ir ietverti precīzi noteikumi par attiecīgo atkritumu apsaimniekošanu un ar tiem tiek nodrošināta tāda pati vides aizsardzība kā ar Direktīvu 75/442, it īpaši tās 4., 8. un 15. pantu.

(sal. ar 31., 32., 34., 35. un 38. punktu un rezolutīvās daļas 2) punktu)

3. Direktīvu 91/271 par komunālo notekūdeņu attīrīšanu, kurā nav ietverts neviens noteikums par notekūdeņiem kā tādiem, kas izplūst no attīrīšanas iekārtu tīkla, nevar uzskatīt attiecībā uz šo notekūdeņu apsaimniekošanu par lex specialis salīdzinājumā ar Direktīvu 75/442 par atkritumiem, ko groza Direktīva 91/156, un tādējādi to nevar piemērot saskaņā ar šīs pašas direktīvas 2. panta 2. punktu.

(sal. ar 40. un 41. punktu un rezolutīvās daļas 3) punktu)